Ehdotus NEUVOSTON TÄYTÄNTÖÖNPANOPÄÄTÖS luvan myöntämisestä Romanian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan eritystoimenpiteen soveltamista /* COM/2013/0585 final - 2013/0284 (NLE) */





PERUSTELUT 1. EHDOTUKSEN TAUSTA Neuvosto voi yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY, jäljempänä ”alv-direktiivi”, 395 artiklan 1 kohdan mukaisesti myöntää yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisten veropetosten tai veron kiertämisen estämiseksi. Romania on pyytänyt kirjeessään, jonka komissio on kirjannut vastaanotetuksi 13. maaliskuuta 2013, alv-direktiivin 193 artiklaa koskevan poikkeuksen voimassaolon pidentämistä, jotta se voisi soveltaa käännettyä verovelvollisuutta puutavaraan ja puutuotteisiin. Komissio on antanut alv-direktiivin 395 artiklan 2 kohdan mukaisesti Romanian pyynnön tiedoksi muille jäsenvaltioille 17. kesäkuuta 2013 päivätyllä kirjeellä. Komissio ilmoitti Romanialle 18. kesäkuuta 2013 päivätyllä kirjeellä, että se oli saanut kaikki pyynnön arviointia varten tarpeellisina pitämänsä tiedot. Yleinen tausta Alv-direktiivin 193 artiklassa säädetään yleissääntönä, että tavaroita luovuttava tai palveluita suorittava verovelvollinen on tavallisesti velvollinen maksamaan arvonlisäveron. Romanian hallitus pyysi vuonna 2009 alv-direktiivin 395 artiklan nojalla poikkeusta soveltaa käännettyä verovelvollisuutta, jolloin verovelvollinen, jolle tavarat luovutetaan tai palvelut suoritetaan, on velvollinen maksamaan arvonlisäveron seuraavissa tilanteissa: – verovelvollisten, vähittäiskauppiaita lukuun ottamatta, tavaroiden luovutukset ja palvelujen suoritukset, kun verovelvolliseen sovelletaan maksukyvyttömyysmenettelyä, – verovelvollisten puutuotteiden toimitukset, kun kyseessä ovat erityisesti kasvava puusto, pyöreä tai halkaistu muottipuutavara, polttopuu, sahateollisuuden tuotteet sekä täyssärmäinen puutavara tai puuhake ja raakapuu, jalostettu puu ja puutavara puolivalmisteena. Neuvosto hyväksyi pyynnön, ja Romanialle myönnettiin lupa soveltaa käänteistä verovelvollisuutta edellä mainittujen tavaroiden luovutuksiin ja palvelujen suorituksiin 31. joulukuuta 2013 saakka. Romania on nyt pyytänyt voimassaolon jatkoa poikkeukselle, joka koskee käännetyn verovelvollisuuden soveltamista puutuotteiden toimituksiin. Se ei ole kuitenkaan pyytänyt poikkeuksen voimassaolon jatkamista maksukyvyttömyysmenettelyssä olevien yritysten osalta. Romanian metsätalousalalla toimii suuri määrä pieniä jälleenmyyjiä tai välittäjiä, joiden valvonta on osoittautunut erittäin vaikeaksi veroviranomaisille. Niiden tavaroiden toimitukset ja palvelujen suoritukset tapahtuvat usein suuremmille, asemansa vakiinnuttaneille yrityksille, joita on helpompi valvoa. Tämä toimiala on hyvin samantapainen kuin alv-direktiivin 199 artiklan soveltamisalaan kuuluvat toimialat, joilla käännetty verovelvollisuus on osoittautunut tehokkaaksi välineeksi, ilman että petokset ovat lisääntyneet vähittäiskaupassa taikka muissa jäsenvaltioissa tai muilla toimialoilla. Romanian hallituksen toimittamien tietojen perusteella poikkeuksen voimassaolon jatkaminen on perusteltua. Poikkeuksen voimassaoloa olisi jatkettava vain määräajaksi, jotta voidaan arvioida, ovatko sen perustana olevat edellytykset yhä olemassa. Sen vuoksi ehdotetaan, että pyydetty voimassaolon jatko myönnetään 31. joulukuuta 2016 asti ja että Romanian hallituksen on annettava kertomus, jossa tarkastellaan toimenpiteen tehokkuutta ja arvioidaan petosriskiä puualalla, mikäli Romania aikoo pyytää poikkeuksen voimassaolon jatkamista kyseistä määräaikaa pidemmälle. 2. KUULEMISTEN JA VAIKUTUSTEN ARVIOINTIEN TULOKSET Intressitahojen kuuleminen Ei ollut tarpeen. Asiantuntijatiedon käyttö Ulkopuolisten asiantuntijoiden käyttö ei ollut tarpeen. Vaikutusten arviointi Ehdotuksella on tarkoitus jatkaa sellaisen toimenpiteen voimassaoloa, jolla pyritään ehkäisemään arvonlisäveroon liittyvät petokset ja veron kiertäminen, joten sillä voi olla myönteisiä taloudellisia vaikutuksia. Poikkeuksen soveltamisala on erityinen ja kapea, minkä vuoksi sen vaikutukset ovat rajalliset. 3. EHDOTUKSEN OIKEUDELLISET NÄKÖKOHDAT Ehdotetun toimen lyhyt kuvaus Luvan myöntäminen Romanialle jatkaa sellaisen direktiivistä 2006/112/EY poikkeavan toimenpiteen soveltamista, joka koskee käännettyä verovelvollisuutta puutuotteiden toimituksissa. Oikeusperusta Yhteisestä arvonlisäverojärjestelmästä 28 päivänä marraskuuta 2006 annetun arvonlisäverodirektiivin 2006/112/EY 395 artikla. Toissijaisuusperiaate Ehdotus kuuluu unionin yksinomaiseen toimivaltaan. Sen vuoksi siihen ei sovelleta toissijaisuusperiaatetta. Suhteellisuusperiaate Ehdotus on suhteellisuusperiaatteen mukainen seuraavista syistä: Päätös koskee yhdelle jäsenvaltiolle sen omasta pyynnöstä myönnettävää lupaa, eikä siihen liity velvollisuuksia. Koska poikkeuksen soveltamisala on rajoitettu, erityistoimenpide on tavoitteeseensa nähden oikeasuhteinen. Sääntelytavan valinta Ehdotettu sääntelytapa: muu. Muut vaihtoehdot eivät soveltuisi seuraavista syistä: Yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY 395 artiklan mukaan yleisistä arvonlisäverosäännöistä voidaan poiketa vain, jos neuvosto antaa siihen luvan yksimielisesti komission ehdotuksesta. Neuvoston päätös on ainoa soveltuva sääntelytapa, koska se voidaan osoittaa yksittäiselle jäsenvaltiolle. 4. TALOUSARVIOVAIKUTUKSET Ehdotuksella ei ole vaikutuksia unionin talousarvioon. 5. VALINNAISET TIEDOT Ehdotus sisältää raukeamislausekkeen. 2013/0284 (NLE) Ehdotus NEUVOSTON TÄYTÄNTÖÖNPANOPÄÄTÖS luvan myöntämisestä Romanian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan eritystoimenpiteen soveltamista EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY ja erityisesti sen 395 artiklan 1 kohdan, ottaa huomioon Euroopan komission ehdotuksen, sekä katsoo seuraavaa: (1) Romania on pyytänyt komissiossa 13 päivänä maaliskuuta 2013 saapuneeksi kirjatulla kirjeellä voimassaolon jatkoa direktiivin 2006/112/EY 193 artiklasta poikkeavalle erityistoimenpiteelle puutuotteiden toimitusten osalta. (2) Komissio antoi direktiivin 2006/112/EY 395 artiklan 2 kohdan mukaisesti Romanian pyynnön tiedoksi muille jäsenvaltioille 17 päivänä kesäkuuta 2013 päivätyllä kirjeellä. Komissio ilmoitti Romanialle 18 päivänä kesäkuuta 2013 päivätyllä kirjeellä saaneensa kaikki pyynnön arviointia varten tarvittavat tiedot. (3) Direktiivin 2006/112/EY 193 artiklassa säädetään, että tavaroita luovuttava tai palveluita suorittava verovelvollinen on pääsääntöisesti velvollinen maksamaan arvonlisäveron veroviranomaisille. (4) Romanialle myönnettiin 27 päivänä syyskuuta 2010 tehdyllä neuvoston päätöksellä 2010/583/EU lupa soveltaa direktiivin 2006/112/EY 395 artiklan nojalla poikkeavaa toimenpidettä, jotta vastaanottaja voidaan nimetä velvolliseksi maksamaan arvonlisäveron puutuotteiden toimituksissa. (5) Ennen kuin Romanialle myönnettiin lupa soveltaa käännettyä verovelvollisuutta puutoimituksiin, sillä oli ongelmia puutavaramarkkinoilla markkinoiden luonteen ja niillä toimivien yritysten vuoksi. Tällä toimialalla toimii suuri määrä pieniä yrityksiä, joita Romanian viranomaisten on vaikea valvoa. Romanian viranomaisten mukaan vastaanottajan nimeämisellä velvolliseksi maksamaan arvonlisävero on estetty veropetoksia ja veron kiertämistä tällä toimialalla, ja tämä toimenpide on edelleen perusteltu. (6) Toimenpide on oikeasuhteinen pyrittyihin tavoitteisiin nähden, sillä sitä ei ole tarkoitettu sovellettavaksi yleisesti, vaan ainoastaan hyvin erityisiin toimintoihin toimialalla, jolla veropetokset tai veron kiertäminen aiheuttavat huomattavia ongelmia. (7) Toimenpide ei komission mielestä lisää petoksia vähittäiskaupan tasolla eikä muilla toimialoilla tai jäsenvaltioissa. (8) Luvan olisi oltava voimassa rajoitetun ajan 31 päivään joulukuuta 2016 asti. (9) Jos Romania haluaa luvan voimassaolon jatkuvan vuoden 2016 jälkeen, sen on toimitettava komissiolle kertomus ja pyyntö voimassaolon jatkamisesta viimeistään 1 päivänä huhtikuuta 2016. Tuohon päivään mennessä saadut kokemukset huomioiden voidaan tehdä arviointi siitä, onko poikkeus yhä aiheellinen. (10) Poikkeus ei vaikuta kielteisesti arvonlisäverosta kertyviin unionin omiin varoihin, ON HYVÄKSYNYT TÄMÄN PÄÄTÖKSEN: 1 artikla Poiketen siitä, mitä direktiivin 2006/112/EY 193 artiklassa säädetään, Romanian tasavallalle myönnetään 31 päivään joulukuuta 2016 asti lupa nimetä verovelvolliseksi tämän päätöksen 2 artiklassa tarkoitetut tavaroiden luovutukset tai palvelujen suoritukset vastaanottava verovelvollinen. 2 artikla Edellä 1 artiklassa säädettyä poikkeusta sovelletaan verovelvollisten puutuotteiden toimituksiin, mukaan lukien kasvava puusto, pyöreä tai halkaistu muottipuutavara, polttopuu, sahateollisuuden tuotteet sekä täyssärmäinen puutavara tai puuhake ja raakapuu, jalostettu puu ja puutavara puolivalmisteena. 3 artikla Tässä päätöksessä säädetyn toimenpiteen voimassaolon jatkamista koskeva pyyntö on toimitettava komissiolle viimeistään 1 päivänä huhtikuuta 2016, ja sen mukana on oltava kertomus, jossa arvioidaan toimenpiteen tehokkuutta ja petosriskiä puualalla. 4 artikla Tämä päätös on osoitettu Romanian tasavallalle. Tehty Brysselissä Neuvoston puolesta Puheenjohtaja